《风雨吟》
唐代·吴融

风骚骚，雨涔涔，长洲苑外荒居深。
门外流水流澶漫，河边古木鸣萧森。
夐无禽影，寂无人音。
端然拖愁坐，万感丛于心。
姑苏碧瓦十万户，中有楼台与歌舞。
寻常倚月复眠花，莫说斜风兼细雨。
应不知天地造化是何物，亦不知荣辱是何主。
吾囷长满是太平，吾乐不极是天生。
岂忧天下有大憝，四郊刁斗常铮铮。
官军扰人甚于贼，将臣怕死唯守城。
又岂复忧朝廷苦弛慢，中官转纵横。
李膺勾党即罹患，窦武忠谋又未行。
又岂忧文臣尽遭束高阁，文教从今日萧索。
若更无人稍近前，把笔到头同一恶。
可叹吴城城中人，无人与我交一言。
蓬蒿满径尘一榻，独此闵闵何其烦。
虽然小或可谋大，嫠妇之忧史尚存。
况我长怀丈夫志，今来流落沧溟涘。
有时惊事再咨嗟，因风因雨更憔悴。
只有闲横膝上琴，怨伤怨恨聊相寄。
伯牙海上感沧溟，何似今朝风雨思。

作者简介：吴融，唐代诗人。字子华，越州山阴（今浙江绍兴）人。吴融生于唐宣宗大中四年（850），卒于唐昭宗天复三年（903），享年五十四岁。他生当晚唐后期，一个较前期更为混乱、矛盾、黑暗的时代，他死后三年，曾经盛极一时的大唐帝国也就走入历史了，因此，吴融可以说是整个大唐帝国走向灭亡的见证者之一。